KIRJALLINEN KYSYMYS E-1408/00 esittäjä(t): Willy De Clercq (ELDR) komissiolle. Arvio kestävän kehityksen mukaisuudesta.



Virallinen lehti nro 053 E , 20/02/2001 s. 0138 - 0138



KIRJALLINEN KYSYMYS E-1408/00 esittäjä(t): Willy De Clercq (ELDR) komissiolle (5. toukokuuta 2000) Aihe: Arvio kestävän kehityksen mukaisuudesta Komission aloite tehdä seuraavaa WTO-kierrosta koskeva arvio sen kestävän kehityksen mukaisuudesta on erittäin tärkeä ja tervetullut. Onko tarkoituksena, että näiden arvioiden tekemisestä tulee jatkossa kaikkien EU:n kahdenvälisiä, alueellisia tai monenvälisiä kauppasopimuksia koskevien neuvottelujen aloittamisen edellytys? Millaisia järjestelmiä on tarkoitus perustaa sen varmistamiseksi, että WTO-kierrosta koskevasta arviosta ja muista tällaisista arvioista tulee tosiasiallisesti osa EU:n kauppapolitiikkaa? Aikooko komissio antaa jatkossakin resursseja arviointimenettelyn kehittelyyn? Aikooko komissio rohkaista EU:n jäsenvaltioita ja muita WTO:n jäseniä tekemään omaa, täydentävää työtä ja antamaan kehitysmaille teknistä apua siinä tapauksessa, että ne haluavat suorittaa omia, vastaavia arviointejaan? Pascal Lamyn komission puolesta antama vastaus (8. kesäkuuta 2000) Komissio on jo EY:n perustamissopimuksella sitoutunut sisällyttämään ympäristöasiat kaikkiin yhteisön politiikan aloihin ja edistämään kestävää kehitystä. Nämä velvoitteet voidaan täyttää useilla eri tavoilla, joista yksi on suorittaa kestävän kehityksen vaikutusten arviointeja, mutta ehdotuksia sellaisten arviointien tekemisestä pakollisiksi ei ole tehty. Komissio on sitoutunut jatkamaan Maailman kauppajärjestön (WTO:n) ehdotettuja uusia kauppaneuvotteluja koskevia kestävän kehityksen vaikutusten arviointeja sekä käynnistämään samanlaisen työn EuroVälimeri-vapaakauppa-aluetta koskien. WTO:n ehdotettuja kauppaneuvotteluja koskevien kestävän kehityksen vaikutusten arviointien tulokset annetaan laajalti tiedoksi komissiossa ja niitä pohditaan komission kyseisiä arviointeja käsittelevässä yhteysryhmässä, joka valvoo tämän hankkeen edistymistä. Ne julkaistaan myös sekä komission tätä hanketta varten valitseman arvioinnin suorittajan että komission kauppapolitiikan pääosaston WWW-sivustoilla, joiden avulla kaikki asianomaiset osapuolet voivat osaltaan toimia suoraan asian hyväksi. Tuloksia käytetään auttamaan päätöksentekijöitä varmistumaan siitä, että neuvottelujen tulos on yhdenmukainen kestävän kehityksen tavoitteen kanssa. Muita arviointihankkeita on vielä kehiteltävä, mutta komissio on sitoutunut avoimuuden perusperiaatteeseen ja on tietoinen tarpeesta omaksua johdonmukainen lähestymistapa. Komissio on sitonut huomattavat raha- ja henkilöstövarat WTO:hon liittyvään kestävän kehityksen vaikutusten arviointiin, jonka seuraavaan vaiheeseen sisältyy arviointimenetelmien tarkentaminen. Se toimittaa jatkossakin mahdollisuuksien mukaisesti aiheelliseksi katsottuja voimavaroja. Tämän suhteellisen uuden tehtäväkentän erittäin monimutkaisen luonteen vuoksi komissio luottaa pitkälti sopivien itsenäisten asiantuntijoiden mahdollisuuksiin suorittaa arvioinnit. Komissio tukee kansainvälistä tietojen vaihtoa ja kokemusta vaikutusten arvioinnista, mukaan luettuna se työ, jota Yhdistyneiden Kansakuntien ympäristöohjelma ja Taloudellisen yhteistyön ja kehityksen järjestö (OECD) alalla parhaillaan tekevät. Komissio on sitoutunut myös teknisen avun toimittamiseen kehitysmaille kauppapolitiikan kehittämisen yhteydessä sen varmistamiseksi, että nämä saadaan täydellisesti osaksi kansainvälistä kauppajärjestelmää ja että ne saavat siitä mahdollisimman suuren hyödyn. Jokaisen WTO-jäsenen, kehitysmaat mukaan luettuina, on itse päätettävä, mitä keinoja kukin käyttää omaa kauppapolitiikkansa kehittäessään, mukaan luettuna se kysymys, olisiko sen käytettävä kyseistä arviointimenetelmää ja miten.